HR Službeni list Europske unije C 255/7

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 255/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

ASPARAGO DI CANTELLO

EU br.: IT-PGI-0005-01267-17.10.2014

ZOI ( ) ZOZP ( X )

1. Naziv

„Asparago di Cantello”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Za proizvodnju „Asparago di Cantello” koriste se kultivari Precoce d'Argenteuil i dobiveni hibridi.

Morfološka svojstva

Izdanci šparoge „Asparago di Cantello” moraju biti potpuno bijeli ili svijetlo ružičastih vršaka.

Izdanci moraju biti:

— čitavi;

— svježeg izgleda;

— bez deformacija ili nagnječenja;

„Asparago di Cantello”, koji ne smije biti duži od 22 cm, mora se, temeljem promjera izdanka (mjereno u sredini), klasificirati u dvije klase kvalitete:

— extra: promjer izdanka između 21 i 25 mm

— prima: promjer izdanka između 13 i 20 mm.

U pogledu promjera, dozvoljeno je odstupanje od 10 % izdanaka koji nisu propisanog promjera u svakom pojedinačnom pakiranju klase extra ili klase 1.

Organoleptička i kemijsko-fizikalna svojstva:

Organoleptičkom analizom dobiveni su sljedeći rezultati:

Aroma: intenzivna ali u ukupnom dojmu nježna, bez stranih mirisa

Okus: sladak, intenzivan, s natruhom gorčine. Aroma šparoga: srednja do jaka.

Kemijsko-fizikalnom analizom dobiveni su sljedeći rezultati:

Energetska vrijednost 21-23 Kcal/100g Masti 0,11-0,14 g/100g Ugljikohidrati 3,01-3,55 g/100g Pepeo 0,42-0,46 g/100g Bjelančevine (N x 6,25) 1,51-1,54 g/100g Dijetetska vlakna 0,50-0,96 g/100g Vlaga 93,40-94,12 g/100g

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Cjelokupan postupak uzgoja, berbe, pakiranja i skladištenja prije pakiranja moraju se provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Šparoge se pakiraju na određenom zemljopisnom području kako bi se osiguralo očuvanje njihovih svojstava. S obzirom na to da se šparoge moraju prodavati svježe, odnosno, nedugo nakon berbe, moraju se odmah oprati i pakirati za prodaju kako bi zadržale svoje posebne organoleptičke kvalitete. Mogu se, međutim, skladištiti na temperaturi od 4 °C tijekom kratkog vremenskog razdoblja (najviše 48 sati).

Šparoge se moraju pakirati u svežnjeve čija je težina između 0,5 i 5 kg, ili u kutije bez pakiranja.

3.6. Posebna pravila za označivanje proizvoda na koji se odnosi registrirani naziv

Paketi moraju imati omot na kojem se moraju nalaziti, u istom vidnom području, naziv „Asparago di Cantello I.G.P.” i simbol EU ZOZP te ime, naziv poslovnog subjekta i adresa proizvođača.

Smiju se koristiti, uz Zaštićenu oznaku zemljopisnog podrijetla, oznake i/ili slike koje upućuju na nazive društava, trgovačke nazive ili logotipove konzorcija ili pojedinačnih društava.

Oznaka mora sadržavati, neodvojivo povezano s oznakom zemljopisnog podrijetla, logotip, odnosno karakterističan simbol Asparago di Cantello ZOZP.

Logotip Asparago di Cantello sastoji se od slijedećih dijelova.

Dva bijela izdanka šparoge s ljubičasto obojenim vrhovima čije boje postepeno prelaze iz svijetle u jarku na vršcima, postavljene u oblik slova V, na način da je lijevi izdanak postavljen na desni. Iznad točke u kojoj se dva izdanka šparoge preklapaju, bijelim slovima na crvenoj pozadini prikazane su riječi „ASPARAGO DI CANTELLO IGP”.

Iza izdanaka dviju šparoga, zatvorena lukom, nalazi se slika crkve Madonna in Campagna u Cantellu, dok se u pozadini vide planina te plavo nebo i sunce.

Rub luka predstavlja dugu.

4. Sažeta definicija zemljopisnog područja

„Asparago di Cantello” mora se uzgajati u općini Cantello, pokrajini Varese.

5. Povezanost sa zemljopisnim područjem

Tlo Cantella, koje je riječno-ledenjačkog podrijetla, a koje karakteriziraju posebno rahla struktura, visoka propusnost i brza drenaža, bogato je organskim tvarima, ima pH između 5,3 i 7,5 te je stoga vrlo prikladno za uzgoj šparoga. Lokalna klima povezana je s europskom makroklimom i mezoklimom periadriatičke zone rasjeda, koja predstavlja prijelaznu mezoklimu između one koja prevladava u dolini rijeke Po i alpske klime. Raspored oborina karakterizira mala količina kiše zimi i najveća količina kiše u razdoblju od kasnog proljeća do jeseni. Najveća količina kiše upravo kad je izražena najveća potreba za transpiracijom i isparavanjem jamči dovoljnu količinu vode za usjeve šparoga ljeti. Snježne padaline osiguravaju vrlo učinkovit izvor vode, a ujedno imaju i pozitivan izolacijski učinak na tlo.

Povoljni okolišni uvjeti u kombinaciji s posebnim tehnikama uzgoja koje se koriste u proizvodnom području, poput formiranja tla u lijehe u proljeće čime se jamči bijeljenje izdanaka te berba koja se uvijek vrši ručno, omogućuju dobivanje izdanaka šparoga koji su u potpunosti bijeli ili bijeli s ružičasto obojenim vršcima, dugački do 22 cm i u potpunosti jestivi.

Zahvaljujući dugogodišnjoj tradiciji uzgoja, naziv Cantello u svijesti ljudi snažno je povezan sa šparogama te se Cantello opisuje kao „Meka za šparoge”.

U lokalnim arhivima pronađene su vijesti koje potječu još iz 1831., a koje se odnose na uzgoj šparoga u Cantellu. Iz povijesnih dokumenata razvidno je da su šparoge davane crkvi, a potom bi ih župnik davao na dražbu kako bi pokrio crkvene troškove. Uloga šparoga u gradu tijekom godina postala je od temeljne važnosti. Poljoprivrednici Cantella prodavali su šparoge lokalno ili u susjednoj Švicarskoj.

Slavni odvjetnik koji je živio u Cantellu, Cesare Baj, dio prihoda dobivenog od imanja koristio je kao novčanu nagradu za najbolje proizvođače, s ciljem poticanja poljoprivrednika na unaprjeđenje proizvodnje šparoga svake godine.

Povodom dodjele nagrada 1939. godine u Cantellu je priređen Sajam šparoga, koji je odonda postao tradicionalni događaj koji privlači lokalno stanovništvo, ali i stanovništvo susjednih gradova i pokrajina. U izdanju lokalnih novina Cronaca Prealpina od 31. svibnja 1939. objavljen je popis najboljih proizvođača šparoga.

Sajam je 2014. godine održan po 74-ti put. Ovim događajem svake se godine označava početak svibnja, što privlači pažnju mnogih ljubitelja šparoga.

Prestiž „Asparago di Cantello” došao je i do današnjih komunikacijskih kanala. Ovom proizvodu posvećene su mnoge internetske stranice, a kulinarski programi u kojima poznati kuhari upotrebljavaju šparogu „Asparago di Cantello” često se dijele na YouTube-u.

Restorani, trgovine i supermarketi upotrebljavaju točan naziv „Asparago di Cantello”.

Okus šparoga iz Cantella već je godinama na cijeni kod mnogih poznavatelja specijaliteta, a lokalni restorani specijalizirani su za pripremu jela od šparoga. Šparoge Cantella i prilikom kuhanja zadržavaju svoju čvrstoću i oblik. Boja može varirati od one koju šparoga ima sirova, a posebno u pogledu vrška koji može poprimiti zelenkastu nijansu. Proizvod je slatkastog okusa i ima karakterističnu, blago gorku notu: to je tipičan, nezamjenjiv okus šparoga Cantella. Tekstura izdanka od vrška do sredine jest mesnata, sočna i mekana; preostali dio šparoge prema bazi je vlaknast.

Zahvaljujući širokom gospodarskom, kulturološkom i društvenom interesu za ovaj proizvod omogućen je razvoj i unaprjeđenje tehnika uzgoja, strategije prodaje i oglašavanja, te u skladu s tradicijom, zadržavanje proizvodnje koja je izvor prihoda te ujedno služi za očuvanje lokalne suradnje i zaštite ruralne okoline.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo državni postupak podnošenja prigovora na priznavanje zaštićene oznake zemljopisnog podrijetla „Asparago di Cantello” objavljen u Službenom listu Talijanske Republike br. 188 od 14. kolovoza 2014.

Tekst specifikacije proizvoda dostupan je na web-mjestu Ministarstva poljoprivrede, hrane i šumarstva na sljedećoj poveznici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili izravno na stranicama Ministarstva poljoprivrede, hrane i šumarstva (www.politicheagricole.it) i klikom na „Prodotti DOP IGP” (u desnom vrhu ekrana), potom na „Prodotti DOP IGP STG” (na lijevoj strani ekrana) te naposljetku klikom na „Disciplinari di Produzione all’esame dell’UE”.

(1) SL L 343, 14.12.2012., str. 1.